## Rješenje kojim se Tomislavu Klemenčiću oduzima odobrenje za rad investicijskog savjetnika

### NN 40/2011 (6.4.2011.), Rješenje kojim se Tomislavu Klemenčiću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

961

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (Narodne novine broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Tomislavu Klemenčiću iz Zagreba, Konjščinska 19, za rad investicijskog savjetnika, na sjednici održanoj 31. ožujka 2011. godine donijela je

RJEŠENJE

1. Tomislavu Klemenčiću iz Zagreba, Konjščinska 19, oduzima se odobrenje za rad investicijskog savjetnika.

2. Podaci iz ovog rješenja upisuju se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 158.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 8. studenoga 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Tomislavu Klemenčiću iz Zagreba, Konjščinska 19, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-08/45 i klasa: 451-04/10-17/17, utvrđeno je sljedeće:

Rješenjem Agencije, klasa: UP/I-451-04/07-08/45, urbroj: 326-111/08-2 od 18. rujna 2008. godine, Tomislavu Klemenčiću iz Zagreba, Konjščinska 19, zaposleniku investicijskog društva KD upravljanje imovinom d.o.o. (kasnije zaposlenik investicijskog društva To one broker d.o.o. Zagreb, Teslina 10, dalje u tekstu: Društvo), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije KLASA: 451-04/10-17/17, Društvo je 3. studenoga 2010. godine, dostavilo obavijest da Tomislav Klemenčić od dana 29. listopada 2010. godine nije više njihov zaposlenik.

Tomislavu Klemenčiću je Zaključkom Agencije, klasa: UP/I-451-04/10-08/37, od 10. studenoga 2010. godine, određen rok od 3 mjeseca za dostavu dokaza da je zaposlen u investicijskom društvu na poslovima Iz dostavnice je razvidno da je predmetni zaključak Tomislavu Klemenčiću uručen 11. studenoga 2010. godine.

Tomislav Klemenčić nije u roku od 3 mjeseca (do 11. veljače 2011. godine), a niti naknadno, Agenciji dostavio dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno odredi Agencija, ne ispuni te uvjete.

U provedenom postupku utvrđeno je da Tomislav Klemenčić više ne obavlja poslove investicijskog savjetnika, sukladno odredbi članka 24. stavak 2. Zakona, slijedom čega više ne ispunjava uvjete na temelju kojih mu je izdano odobrenje za rad investicijskog savjetnika, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja

Na temelju odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izreke rješenja.

U skladu s odredbom članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/37
Urbroj: 326-111-11-3
Zagreb, 31. ožujka 2011.

Predsjednik Uprave
Ante Samodol, v. r.

Rješenje, NN 40/2011-961